stanford-oval/wikipedia huggingface dataset:
בית הנייר

| --- | --- |
 
 שיר הנושא:  My Life Is Going On
 סוגה:  סרט פשע מותחן
 יוצרים:  אלכס פינה
 בימוי:  Koldo Serra 
 שחקנים:  אורסולה קורברו איציאר איטוניו אלברו מורטה פאקו טוס פדרו אלונסו אלבה פלורס מיגל הראן אנריקה ארקה חיימה לורנטה נג'ווה נימרי הורבק קוצ'קריאן רודריגו דה לה סרנה אסתר אסבו
 פרסים:  פרס אמי הבינלאומי לסדרת הדרמה הטובה ביותר, Fénix Award of Iberoamerican Cinema, Iris Awards, Feroz Awards, Iris Awards, Iris Awards 
 פסקול:  La casa de papel 
 ארץ מקור:  ספרד ספרד
 שפות:  ספרדית
 מקום התרחשות:  Museo Casa de la Moneda, מדריד, פמפס, איי סאן בלאס, ג'אווה, פירנצה, טולדו, פלאוואן, המטבעה המלכותית של ספרד, תאילנד 
 תקופת התרחשות:  המאה ה־21 
 מספר עונות:  3 (5 חלקים)
 מספר פרקים:  41
 תוכנית המשך:  ברלין 
 הפקה
 מפיק:  אלכס פינה סוניה מרטינז
 מפיקים בפועל:  אלכס פינה 
 חברת הפקה:  ונקובר מדיה אטרסמדיה
 הפצה:  נטפליקס 
 אתר צילומים:  מדריד, ספרד
 אורך פרק:  67–77 דקות (אנטנה 3) 41–59 דקות (נטפליקס)
 שידור
 רשת שידור:  אנטנה 3 (2017) נטפליקס (החל מ-2018)
 תקופת שידור מקורית:  2 במאי 2017 – 3 בדצמבר 2021
 קישורים חיצוניים
 אתר רשמי
 דף התוכנית ב-IMDb
 
בית הנייר (בספרדית: La Casa De Papel) היא סדרת דרמה ספרדית של היוצר אלכס פינה. הסדרה מספרת על מהלכו של שוד במטבעה המלכותית של ספרד. הסדרה עלתה לשידור לראשונה ב-2 במאי 2017, בספרד בערוץ הספרדי Antena 3. לאחר מכן נרכשה, עלתה ב-25 בדצמבר 2017 ושודרה בנטפליקס. החלק השני של הסדרה שודר בין 6 באפריל ל-23 בנובמבר 2018. החלק השלישי עלה לשידור ב-19 ביולי 2019. באוקטובר 2019 אושר כי צילומיו של החלק הרביעי הסתיימו באוגוסט 2019. החלק הרביעי עלה לשידור ב-3 באפריל 2020. ביולי 2020 הסדרה חודשה לחלק חמישי ואחרון, אשר עלתה לשידור בשני כרכים, כרך ראשון ב-3 בספטמבר 2021, וכרך שני ב-3 בדצמבר 2021.
בדצמבר 2021 הוכרז על סדרת בת בשם "ברלין", שתעסוק בסיפורו של אנדרס דה פונויוסה, הידוע בכינויו "ברלין", הסדרה עלתה לשידור ב-29 בדצמבר 2023.
עלילה

איש מסתורי, המכנה עצמו "הפרופסור" ("El Profesor"), מתכנן את השוד הגדול ביותר בהיסטוריה. על מנת לבצע את תוכניתו השאפתנית הוא מגייס צוות של שמונה אנשים עם התמחויות שונות, שלרובם אין מה להפסיד. המטרה היא להיכנס למטבעה המלכותית של ספרד, ולהדפיס 2.4 מיליארד אירו בשטרות לא מסומנים. הם משתלטים על המטבעה על פי תכנון קפדני, וצריכים להסתגר בה במשך 10 ימים  לערך, כדי להדפיס את כמות השטרות שתכננו. במהלך ימים אלו עליהם להתמודד עם כוחות עילית של המשטרה הצרים עליהם, ועם 67 בני ערובה שנלכדו במטבעה בזמן ההשתלטות עליה.
דמויות > דמויות משנה

רדקו דרגיק (אוסלו / דימיטרי מוסטובוי) (רוברטו גרסיה רואיז) (חלק 1–2, חלק 4–3 אורח): חייל סרבי ותיק ובן דודו של הלסינקי. נהרג במהלך השוד הראשון.
מתיאס קאנו (פמפלונה - שודד) (אחיקר אזקונה) (חלק 3–5): חבר בקבוצת השודדים של בנק ספרד, מתחזה תחילה כבן ערובה. מסייע בשמירה על בני הערובה ובהתכת הזהב.
טטיאנה - (דיאנה גומס) (עונות 3–5), גרושתו של ברלין, היא נגנית פסנתר ושודדת.
מריבי פואנטס (קיטי מנבר) (חלק 1–2, חלק 3–4 אורחת): אמא של ראקל, סובלת מאלצהיימר.
אנחל רוביו (פרננדו סוטו) (חלק 1–2, חלק 4–3 משני): סגן מפקח וראש הפיקוד של ראקל. היה מאוהב בראקל. בסוף העונה הראשונה נפצע קשות בתאונת דרכים אך מחלים וחוזר לשורות המשטרה לאחר השוד השני.
קולונל אלפונסו לואיס פרייטו (חואן פרננדס) (חלק 1–2, חלק 4–3 אורח): בכיר במודיעין הספרדי שמפקח על עבודתה של ראקל בתיק.
סוארז (מריו דה לה רוזה): ראש קבוצת ארגון המבצעים המיוחדים של ספרד.
ארטורו רומאן (בן ערובה) (אנריקה ארקה): בן ערובה, מנהל המטבעה המלכותית, נשוי ואב לשלושה ילדים. מנהל רומן עם מוניקה, מזכירתו. כבן ערובה מנסה למצוא דרכים לברוח מן החוטפים עם חבריו. לאחר השוד במטבעה המלכותית כותב ספר מצליח, ומובא כיועץ למשטרה בשוד בבנק ספרד. מצטרף לחטופים בחלק 5 ומנסה להנהיג מרד נגד החבורה. נפצע קשה על ידי מוניקה באמצע חלק 5.
אליסון פארקר (בת ערובה) (מריה פדרזה) (חלק 1–2): בתו של השגריר הבריטי במדריד. בתחילת שוד המטבעה המלכותית היא קלף המיקוח המרכזי של החוטפים מול המשטרה.
מרצדס קולמנאר (אנה גרא) (חלק 1–2): מורתה של אליסון ואחת מבני הערובה במטבעה המלכותית.
פאבלו רואיז (פראן מורצ'ילו) (חלק 1): תלמיד מכיתתה של אליסון ואחד מבני הערובה במטבעה המלכותית.
אריאדנה קאסקלס (קלרה אלווארדו) (חלק 1–2): עובדת המטבעה המלכותית ובת ערובה. מתקרבת לברלין כדי שיגן עליה.
אלברטו ויקוניה (מיקל גרסיה בורדה) (חלק 1–2, חלק 4 אורח): בעלה לשעבר של ראקל, חוקר מז"פ בכיר ומוכשר.
פאולה ויקוניה מורילו (ניה גוז): ביתם של ראקל ואלברטו.
סזאר גנדיה (חוסה מנואל) (חלק 3–4): ראש האבטחה של בנק ספרד, שמצליח לברוח לאחר שנשבה בידי השודדים, וגורם לכאוס בתוכניותיהם. הרג את ניירובי, חטף את טוקיו. הומופוב, גזען ושוביניסט. נהרג על ידי טוקיו באמצע חלק 5.
בניטו אנטוניאנזס (אנטוניו רומרו) (חלק 4): עוזרו של הקולונל לואיס טמאיו, שמשוכנע על ידי הפרופסור לבצע עבורו משימות.
נגיד בנק ספרד (פפה מונה) (חלק 3–4): נגיד בנק ספרד.
אמנדה (אוללה הרננדז) (חלק 3–4): בת ערובה בבנק ספרד שנאנסת על ידי ארטורו רומאן במהלך השוד.
פאקיטה (מארי כרמן סאנצ'ס) (חלק 3–4): בת ערובה בבנק ספרד שמשמשת כאחות בזמן התאוששותה של ניירובי מהירי.
מיגל פרננדס (קרלוס סוארז) (חלק 3–4): בן ערובה.
רפאל דה פונויוסה (פטריק קריאדו): בנו של ברלין, שגויס על ידיו לשדוד מוזיאון לאחר 20 שנים בהם השניים לא היו בקשר. גונב לכנופיה יחד עם טטיאנה את הזהב.
בנחמין מרטינז (רמון אגיררה) (חלק 4): אביה של מנילה המסייע לפרופסור בתוכניתו. כורה פחם אשר מיודד עם כורי פחם סרבים ופולנים שעזרו.
אנטוניו גרסיה פרסאס (חלק 4): עיתונאי.
סקירת סדרה

הסדרה שודרה במקור בערוץ אנטנה 3 וכללה לשני החלקים של העונה הראשונה 15 פרקים. בעת רכישת הסדרה נטפליקס החליטה לערוך את מספר הפרקים מ-15 במקור ל-22 פרקים ולשדר אותן לשני החלקים בעונה הראשונה.
| סרט | מספר הפרקים | מספר הפרקים | תאריך | ערוץ |
| --- | --- | --- | --- | --- |
| בית הנייר: התופעה | 1 | 1 | 3 באפריל 2020 | נטפליקס |
| בית הנייר: מטוקיו ועד ברלין | 2 | 2 | 3 בספטמבר + 3 בדצמבר 2021 | נטפליקס |
שידורי הסדרה > שידור מקורי > עונה ראשונה

ב-2 במאי 2017, עלתה לראשונה הסדרה לשידור בספרד בערוץ הספרדי Antena 3 החלק הראשון הכיל 9 פרקים בלבד והסתיים ב-27 ביוני. ב-16 באוקטובר, עלה החלק השני שהכיל 6 פרקים בלבד והסתיים ב-23 בנובמבר.
שידורי הסדרה > שידור בנטפליקס > עונה ראשונה

בשנת 2017 רכשה נטפליקס את הזכויות לסדרה, נטפליקס החליטה לערוך את מספר הפרקים במקום לשמור על מספר הפרקים המקורי, שהיה 9 פרקים באורך 70 דקות כל אחד. נטפליקס החליטה לערוך את החלק הראשון מחדש ל-13 פרקים שונים ללא שם, וכל פרק הוגבל ל-40–50 דקות.
ב-6 באפריל 2018, עלה החלק השני בנטפליקס ברחבי העולם. הפרקים של החלק השני נערכו מחדש מ-6 פרקים ל-9 פרקים ללא שם בני 40–50 דקות כל אחד.
שידורי הסדרה > שידור בנטפליקס > עונה שנייה

ב-19 ביולי 2019, עלה החלק השלישי של הסדרה המשודר בבלעדיות בנטפליקס ברחבי העולם. באפריל 2020 עלה החלק הרביעי. ב-18 באפריל 2018 פורסם סרטון בערוץ היוטיוב בו הופיעה כותרת: "Este es un mensaje para la resistencia". בסרטון מופיעים כמה חברי צוות, שמדברים על כך שהם יודעים שהקהל מחכה לעוד, ומספרים ש"השוד עדיין לא נגמר".
הפקת הסדרה

אף על פי שסיפור העלילה מתרחש במטבעה המלכותית של ספרד, הסדרה צולמה במטה מועצת המחקר הלאומית של ספרד (CSIC) שבמדריד, אשר דומה במראהו למטבעה הספרדית.
שיר העם האיטלקי בלה צ'או, המזוהה עם ההתנגדות לפשיזם, מתנגן מספר פעמים במהלך הסדרה, והוא מהווה מעין מטפורה לחופש.
קבלת הסדרה

נטפליקס הודיעו בהודעתם לבעלי המניות על הרבעון הראשון של 2018 שהסדרה הייתה הסדרה שאינה דוברת אנגלית הנצפית ביותר בנטפליקס מעולם.
הערות שוליים

↑  בית הנייר באתר נטפליקס
↑  עמי פרידמן, נטפליקס מציגה: סדרת המשך ל"בית הנייר", באתר ישראל היום, 1 בדצמבר 2021
↑   בית הנייר, סרטון  באתר יוטיוב
↑  "Netflix Q1 2018 Letter to Shareholders" (PDF).
אתר הצילומים, מטה CSIC
שם טוב גפן

| --- | --- |

 לידה:  2 במאי 1856 כ"ז בניסן ה'תרט"ז האימפריה הרוסית 
 פטירה:  26 ביוני 1927 (בגיל 71) כ"ו בסיוון ה'תרפ"ז, ירושלים, פלשתינה (א"י) 
 מקום קבורה:  בית הקברות היהודי בהר הזיתים 
 השקפה דתית:  יהדות 
 מקום לימודים:  אוטודידקטיות
 זרם:  נאו-קאנטיאניזם 
 תחומי עניין:  תורת ההכרה, קבלה, מחשבת ישראל, פילוסופיה של המדע, פרשנות יהודית למקרא, מתמטיקה, פיזיקה תאורטית, מטאפיזיקה 
 עיסוק:  מורה, מתמטיקאי, מקובל, פילוסוף 
 השפיע על:  יוסף צבי רימון
 יצירות ידועות:  תורת הממדים לאין ספורות, תורת הנבואה הטהורה, מעשה בראשית והאדמתנות 
 חתימה:   
 
הרב קלמן (קלונימוס) שם־טוב גפן (ברוסית: Кельмань Гофань; כ"ז בניסן ה'תרט"ז – כ"ו בסיוון ה'תרפ"ז, 2 במאי 1856 – 26 ביוני 1927) היה פילוסוף נאו-קאנטיאני, תאורטיקן, מתמטיקאי, מקובל ואיש אשכולות יהודי, יליד אוקראינה.
כתב ספרים ומאמרים רבים, שהחשובים שבהם הם החיבורים "תורת הממדים לאין ספורות" ו"תורת הנבואה הטהורה", בשני חיבורים אלו, ובמאמר מעשה בראשית והאדמתנות, הוא שילב את הגותם הפילוסופית של הרמב"ם ועמנואל קאנט עם תורת הקבלה. עסק רבות בתורת ההכרה, בפרט בתורת האידיאליזם הטרנסצנדנטלי ו"הדבר כשהוא לעצמו", אותו זיהה עם אלוהים. בכתביו הוא חולק באופן שיטתי על תפיסתו של ברוך שפינוזה, לועג לו, ומכנה אותו "בן־הקוץ" (תרגום חופשי של "שפינוזה").
בנוסף לחיבוריו הפילוסופיים, כתב ספרי מתמטיקה, פירושים על ספר איוב, ספר ישעיהו וספר יצירה, ומאמרים תורניים ומדעיים בנושאים רבים, ביניהם אמונה, הלכה, בלשנות, היסטוריה, כימיה, ופילולוגיה.
תמך בציונות הדתית באופן מובהק, והיה ממקורביו של הרב אברהם יצחק הכהן קוק, שהעריך מאוד אותו ואת הגותו. הוא סייע לו בהקמת ישיבת אוצר חיים ביפו, והתכתב איתו רבות בנושאים שונים.
ביוגרפיה > שמו ושם משפחתו

לא ידוע במדויק כיצד נקרא כשנולד. ייתכן שנולד בשם קלונימוס קלמן, ובשלב כלשהו של חייו החליט לשנות את שמו לשם־טוב, שכן באיגרותיו מלפני שנת תרס"ח, חתם בשם "קלונימוס קלמן", ובאיגרות שלאחר מכן חתם "שם־טוב גפן". דב גפן סבר ששני השמות ניתנו לו בברית המילה, וסברה זו מתחזקת לאור העובדה שעל מצבתו חרותים שני השמות יחד.
שם משפחתו בעברית נכתב "גפן", ונהגה "גֶפֶן" או "גוֹפֶן". במשך כמה דורות שם המשפחה היה "בארסקי", על שם מוצאה בעיר באר, אך סבו, ר' חיים לוי יצחק, שינה את שם משפחתו ל"גפן" כדי לחמוק מצו הגיוס לצבא הצאר.
ביוגרפיה > ראשית חייו

גפן נולד בכפר בריביס שבפלך קייב של האימפריה הרוסית (כיום אוקראינה), לרב מרדכי גפן. גדל בעיירה קליגורקה, בבית סבו, הרב חיים לוי יצחק, ששימש כרב העיירה. אביו לימד במשך כמה שנים בני עשירים מהערים הסמוכות, ובשנת ה'תרכ"ג הקים בבית הסב ישיבה ללימוד גמרא והלכה. למד אצל מלמדים רק שנים מועטות. בערך בגיל 8, חלה ושכב בבית, ופעם אחת שמע את אביו מנסה להסביר לתלמידים גמרא כלשהי, ללא הצלחה. לתימהון אביו, הוא התחיל לבאר את הגמרא לפרטיה ממיטתו, וכשראה אביו את כישרונו וחכמתו, החליט לא למוסרו למלמדים, והחל ללמדו בעצמו גמרא, הלכה, ואף את ארבע פעולות החשבון.
כשהיה בן 11 נסע אביו ללמד בני עשירים בעיירה ריואוצקי והשאירו לבדו, אך מחמת שהוא לא רצה ללמוד אצל מלמדים, החל ללמוד בעצמו ולקרוא ספרים שהתגלגלו לידיו בדרכים שונות. הוא החל בלימוד תנ"ך, סדר הדורות וספר יוסיפון. בהמשך למד ספרי קבלה ומחשבה רבים שמצא בארון הספרים בבית סבו, ביניהם פרדס רימונים, עץ חיים, ספר יצירה, ספר הכוזרי, חובות הלבבות, ו"אילים" ו"סוד היסוד" לרבי יוסף שלמה דלמדיגו. כמו כן, למד ספרי דקדוק שקיבל מאביו, וקרא מעט בספר "מורה נבוכי הזמן", וספר רזיאל המלאך.
בשנת ה'תרל"א (1871), בגיל 15, נשא לאישה את יוכבד קרסונסקי, ועבר לגור בבית חמיו, ישראל קרסונסקי, שם נולדו לזוג שני בנים ובת. באותה תקופה, היה נוהג ללמוד בשעות יום גמרא והלכה בבית המדרש, כשאר האברכים, ובלילה היה מעיין בספרי מחשבה, קבלה ומדעים. הוא מעיד שבאותה תקופה למד את הספרים מורה נבוכים, מילות הגיון, רוח חן, האמונות והדעות, מפעלות אלוקים לאברבנאל, והם השפיעו רבות על צורת חשיבתו. הוא למד גם מספר ספרי חשבון, שעוררו בו את הרצון ללמוד מדעים מדויקים. באותה תקופה הוא תכנן בסתר לעזוב את עירו ולנסוע ללמוד מדעים, בסביבת אנשים כמוהו ומתוך ספרים שהיו חסרים לו בעיר מגוריו, אך חותנו התנגד, וגפן נאלץ לוותר על הנסיעה.
בשנת ה'תרמ"ד (או קצת לפני כן), נפטר סבו, רבה של העיירה קליגורקה, והוצע לו לשמש כרב העיירה, אך הוא סירב, על אף פרנסתו המצומצמת. לפי דוד תדהר היה זה מכיוון שחשש שהרבנות "תעכב אותו מהשתלמות בחכמה כחפצו". בשנת ה'תר"ן, עבר לגור בעיירה שפולה. נולדו לו שני בנים נוספים ובת, והוא עסק בפיתוח "תורת הממדים לאין ספורות".
ביוגרפיה > פיתוח תורת הממדים לאין ספורות

על פי זכרונותיו, גרעין הרעיון של "תורת הממדים לאין ספורות" החל לגדול במוחו כבר בגיל 11, בעת שלמד את המשנה בספר יצירה, המתארת את עשר הספירות כ"מדות עשר שאין להם סוף", ומפרטת את עשרת ה"עומקים" שלהן: ”עומק ראשי"ת ועומק אחרי"ת, עומק טו"ב ועומק ר"ע, עומק רו"ם ועומק תח"ת, עומק מזר"ח ועומק מער"ב, עומק צפו"ן ועומק דרו"ם”. לפי פירושו, כוונת המשפט היא שמלבד שלשת הממדים הרגילים המתפשטים לשישה כיוונים, קיימים עוד שני ממדים נוספים. הוא מציין שלפי פירושו ספר היצירה כלל את "עומק ראשית ועומק אחרית" – ממד הזמן, יחד עם ממדי המרחב, ובכך הקדים באלפי שנים, את מודל המרחב-זמן של הרמן מינקובסקי ואלברט איינשטיין. הפיסקה מסיימת במילים "ועד עדי עד", וגפן מפרש מילים אלו כמורות על כך שמצד האמת קיימים אינסוף ממדים, עד עדי עד.
הרעיון עצמו עלה בראשו לראשונה בשנת ה'תרל"ג. בעת שלמד גאומטריה מהספר כליל החשבון לדוד פריזנהויזן, שאל את עצמו, מדוע לחשוב שהיקום מוגבל לעצמים בעלי שלשה ממדים בלבד, ולא יותר? אמנם, עדיין עמדה בראשו השאלה, לאן יכולים להתפשט ממדים אלו, אך לבסוף הוא הבין שהממדים הם בעצמם המקום שאליו הם מתפשטים. בכ"ט בתשרי ה'תרל"ה התרחש ליקוי חמה, והוא הסתכל בו זמן רב עד שכהו עיניו. בזכרונותיו הוא מתאר, כיצד באותו ערב כששכב במיטתו, הוא ראה בחוש את אינסוף הממדים:
לעת ערב כששכבתי על יצועי ומוחי מלא רעיונות שונים הופיע פתאום כמו אור גדול עיני הכואבות (מרוב ההבטה בהליקוי), וממדים לאין ספורות התייצבו לנגד עיני רוחי. כשעיני בשר שלי היו סגורות, והיה נדמה לי כמו שחשתי את הממדים הרבים בחושי ממש, פעם ולא יסף, והתהלכתי בתוכם. אופן ההרגשה היה מוזר, שאי אפשר לתארו באומר ודברים, אבל נדמו לי כמציאות ממשית וכדבר פשוט מאוד על שלא יכולתי לציירם לי עד כה
מאז ש"ראה" את הממדים לאין ספורות בעיניו, נעלמו כל ספקותיו, והחל לפנות את עמלו ומרצו לפיתוח "תורת הממדים לאין ספורות". הוא פרסם אותה לראשונה בשנת ה'תרנ"ז (1886), בקובץ התורני "הכרם" שיצא לאור על ידו ועל ידי שני אחיו.
ביוגרפיה > הציונות והעלייה לארץ ישראל

בשפולה היה דורש מדי פעם ברבים לאהבת ארץ ישראל, אך לא הרבה באו לשמוע את דרשותיו. לפי דוד כהן, דרשותיו היו כבדות ועמוקות כדרך מחשבתו, ולא משכו אליהן רבים. הוא אף הקים שם סניף של חובבי ציון, שחמיו היה מהעומדים בראשו.
בשנת ה'תרס"ב (1902) נקרא לעיר יליזבטגרד לשמש כמורה. הוא הקים שם בית ספר לעברית, והיה מראשוני המורים שלימדו בעברית. כשהוקמה התנועה הציונית, הוא היה בין הראשונים שהצטרפו אליה, והכריז שהיא אתחלתא דגאולה. בעת הפולמוס על תוכנית אוגנדה שלח להרצל מכתב גדוש ברעיונות תורניים המבארים את הקשר הנצחי של עם ישראל לארץ ישראל, וקיבל ממנו תשובה מלאת הערכה.
בשנת ה'תרס"ד (1904) עבר לאודסה ובמשך שנתיים לימד בישיבתו של הרב חיים טשרנוביץ, תלמוד, מדעי הטבע, פילוסופיה ומתמטיקה.
בשנת ה'תרס"ו (1906) עלה לארץ באוניה "רגינה", והתגורר ביפו בשכונת נווה צדק, סמוך לביתו של הרב אברהם יצחק הכהן קוק, והיה מבאי ביתו. בשנים תרס"ז–תרס"ח שימש כמנהל תלמוד התורה במושבה פתח תקווה, ולאחר מכן בשנים תרס"ח–תרס"ט שימש כמנהל בית הספר תחכמוני ביפו. כששהה בפתח תקווה התכתב רבות עם הרב קוק אודות הקמת ישיבת אוצר חיים ביפו, ועיצוב תוכנית הלימודים בה. הוא בנה תוכנית לימודים מפורטת ל-5 שנים, לגילאי 14–19, שחלקה נכנס בסופו של דבר לתוכנית הלימודים של הישיבה. בין השנים ה'תר"ע–ה'תרע"ב שימש בישיבה כמורה למתמטיקה, ובשנת תר"ע אף נסע לערי רוסיה לגייס כספים עבורה.
בא' בניסן ה'תר"ע (1910) ביקר לראשונה בירושלים, ביקור שהותיר עליו רושם רב. הוא תיאר אותו בזכרונותיו כביקור מרגש מחד, ומלא כאב וצער על חורבן המקדש, מאידך:
זכיתי לראות את עירנו, עיר הקדושה ירושלים, תבנה ותתכונן במהרה בימינו. מה נחמדה היא ומה נעימה! מרחוק נדמתה לי ככלה לובשת לבנים צחים ומזהירים, מוכנת להכנס לחפה עם בחירה, רצתה נפשה, אבל אהה ליום, ובחירה עוד רחוק ממנה [...] קרעתי את בגדי ולבבי נקרא בי לקרעים מאתים על העיר, ועל המקדש כי נחרב וזרים ילכו בו [...] ומה יכסף הלב מה תכלה הנפש לראות את בית חיינו בהדרו...
.
בשנת ה'תרע"ב הוציא לאור את ספר המתמטיקה "תורת יסודות המדידה", בו טבע שמות עבריים חדשים למושגים מתמטיים רבים. הספר קיבל המלצה מהרב קוק. חודש לאחר הדפסתו עבר לגור יחד עם בנו במושבה בית-גן, ובשנים ה'תרע"ג–ה'תרע"ז לימד את ילדי המושבה הסמוכה יבנאל, עברית, תנ"ך, תלמוד, ומתמטיקה. פרנסתו הייתה מועטת, והוא חי בדוחק ועוני. לאחר כמה שנים של דוחק בבית-גן, עבר לגור בתל אביב, ובשנת ה'תרפ"א, לאחר שגם שם לא מצא פרנסה, החליט לרדת למצרים. הוא התפרנס מהוראה, ובמשך שנתיים חסך כסף להדפסת "תורת הנבואה הטהורה". הספר יצא לאור בקהיר בשנת ה'תרפ"ג, אך מחוסר אמצעים הודפסו רק שני החלקים הראשונים שלו. שני החלקים האחרים נותרו בכתב יד, וגפן הצטער על כך שלא עלה בידו להדפיסם.
לאחר הדפסת ספרו, חזר לביתו בשכונת נווה שאנן בתל אביב, ומכיוון שלא היה לו מקור פרנסה קבוע, היה סמוך על שולחן בניו, דבר שגרם לו צער רב.
בשנת ה'תרפ"ז חלה בסרטן ואושפז בירושלים, שם נפטר בכ"ו בסיוון של אותה שנה, ונקבר בבית הקברות היהודי בהר הזיתים.
הגותו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הגותו > תורת ההכרה

שיטתו הפילוסופית של גפן הייתה מבוססת על שיטתו הפילוסופית של עמנואל קאנט. הוא שילב אותה יחד עם תורתו הפילוסופית של הרמב"ם במורה נבוכים, טען שדברים רבים מתורתו של קאנט נאמרו כבר על ידי הרמב"ם, ושהרמב"ם לא חלק באופן מהותי על תורת הקבלה. בנוסף, הוא השתמש ב"פילוסופיה מתמטית", כלומר הוכחת והמחשת טענות פילוסופיות באמצעות כלים מתמטיים.
קאנט חילק בין "עולם התופעות" – העולם כפי שהוא נתפס בהכרתנו, לבין "הדבר-בעצמו". בעוד את עולם התופעות אנו יכולים להכיר ולחקור, לדבר בעצמו אין לנו גישה, ואי אפשר לתאר אותו בשום צורה ולייחס אותו לקטגוריה מסוימת. גפן השווה את הניסיון להגדיר את הדבר בעצמו לניסיון להוציא שורש למספר שלילי, פעולה חסרת פתרון במספרים ממשיים.
הגותו > תורת ההכרה > תורת הממדים לאין ספורות

התאוריה הפיזיקלית-פילוסופית שגפן פיתח, "תורת הממדים לאין ספורות", גורסת שקיימים במרחב היקום אינסוף ממדים, אך חושי האדם המוגבלים מונעים ממנו לקלוט אותם, ואפילו מוחו לא יכול לתפוס מציאות כזו. גפן התבסס על ספרו של ג'ורג' ברקלי "התורה החדשה של הראות", שבו מוכיח ברקלי בין השאר, שמוח האדם משיג את תפיסת העומק התלת-ממדית של המרחב (היכולת לדעת את המרחק בין העצמים שבו), רק על ידי הניסיון של חושים אחרים כגון חוש המישוש והשרירים (חוש הגוף במרחב), או על ידי רמזי עומק, בעוד התמונה הראשונית שנקלטת בחוש הראייה היא תמונה בעלת שני ממדים בלבד. גפן טוען, שבדומה שהתמונה הדו-ממדית שקולט חוש הראייה היא מוטעית, גם התמונה התלת־ממדית שמייצר המוח היא מוטעית ואינה מציגה את המרחב כפי שהוא באמת. הוא טוען שלמעשה המרחב כולל אינסוף ממדים, אך חושיו של האדם הוגבלו כך שיקלטו אותו בצורה תלת־ממדית, על מנת לתת סדר וצורה תלת־ממדית לעצמים במרחב.
בטרם הוא מוכיח את התאוריה שלו, גפן טוען על דרך השלילה, שלפי תורתו של ברקלי אין שום סיבה לטעון שהמרחב הוא בן מספר ממדים מוגבל, ואדרבה, היקום כ"כ גדול ומשוכלל, שיש להתפלא מדוע בתחום המרחב הוא מצומצם רק לשלשה ממדים? לכן הוא טוען, שהרבה יותר הגיוני לומר שישנם אינסוף ממדים.
הגותו > תורת ההכרה > תורת הנבואה הטהורה

על ספר זה כתב הוגו ברגמן כי "חיבור זה הוא בניין נועז של שיטה פילוסופית מקפת שתסביר בבת אחת ומתוך מחשבה יסודית אחת את העולם ואת האדם ואת חזיונות הטבע, הדומם והחי".
הגותו > מילים חדשות בעברית

הרב שם טוב גפן ניסה לטבוע מונחים עבריים לשלל מושגים לועזיים, אך הרוב המוחלט שלהם לא נקלט בעברית המדוברת. את הפיזיקה הוא כינה "טבענות", את הגאולוגיה "אדמתנות", את הפסיכולוגיה "נפשנות", את הפיזיולוגיה "היותנות", ואת המטאפיזיקה "מדע משאחר". את הדיפרנציאל כינה "פשיון", את התא "צלעה", את העצב "ניב", ועוד. מונחים לא מוכרים אלו, שנפוצים בכתביו, הם בין הדברים שגרמו לקושי בקריאתם, ולמיעוט הלומדים בהם.
השפעה והערכה

מעטים הכירו אותו ואת כתביו, שכן דרכו החדשניות והנועזת, ושפתו הארכאית, לא משכו אליו קוראים ותלמידים, ואף דוחקו הרב מנע ממנו להוציא לאור רבים מספריו, אך המעטים שהכירו אותו ואת כתביו, שבחו אותו והתפעלו מדרך חשיבתו המקורית.
יוסף צבי רימון, מיחידי תלמידיו, כתב עליו כך:
אם יש לפעמים אדם בדורו, אשר כל מחמדי החכמה אתו, ואין הדור ראוי להכירו הרי בודאי היה זה בדורנו החכם שם טוב גפן... ראיתי בו את המורה הגדול, אשר אתו כל חמודות החכמה, ואשר קסם לאדמה, אשר עליה תדרכנה צעדי רגליו. נאלמה נפשי בקרבי לשמע מותו. עיני זולגות דמעות בלי הרף...
.
הוגו ברגמן כתב עליו: "הוגה דעות אמיץ ונועז, שלא היה מוכן להיכנע לדעות שהיו רווחות בזמנו ומקובלות על כל אדם" – ולפיכך "גורלו של איש כזה המעז ללכת בשביל הצר והתלול שלו עצמו... יהי בהכרח גורל טרגי" (מבוא לספרו "הממדים הנבואה האדמתנות").
הראי"ה קוק העריך אותו מאוד, וכתב לספריו הסכמות נלהבות. בהסכמתו לספר "תורת הנבואה הטהורה", התבטא: ”הנני מקווה שסוף כל סוף ימָצאו יחידי סגולה בעלי נפש עדינה... שיבאו לידי הכרה, שהכרת רוחו של כבוד תורתו והוצאת ספריו לאור עולם היא עובדא חיונית בדורנו”. במספר איגרות מתועדת השתדלותו לגרום לאנשים לתמוך בו ולפרנסו. באיגרת למנחם אוסישקין כתב ”ליבי כואב שחכם גדול כזה שאולי היה ראוי להיות יושב בקתדרא באחת האוניברסיטות ודורש בפילוסופיא, הוא מעונה בחיי צער ועוני”. באיגרת אחרת כתב: ”כתבי ידיו החשובים הראויים להופיע אור גדול בעולם היהדות, הינם ספונים ומונחים בתעלומה באין נהנה מזיום”. כינה אותו "הראב"ע ז"ל בדורנו"
גם הרב צבי יהודה קוק העריך אותו מאוד, הזכיר אותו בכמה שיחותיו, פעל למען הוצאת ספריו לאור, ובעקבות אביו, כינה אותו גם "רבי אברהם בן-עזרא של דורנו". חלק מתלמידיו ממשיכים ללמד את תורתו של הרב שם טוב גפן, בעיקר הרב שלמה אבינר, שמזכיר אותו בספריו פעמים רבות, ועוסק בתורותיו.
הרב יהודא ליאון אשכנזי (מניטו) הביע את הערכתו אליו, וגם הרב אלי בזק ומשה רבפוגל התייחסו להגותו בספריהם.
בשנת תשע"ז, ובמהדורה שנייה בשנת ה'תשע"ח, יצא לאור הספר "רבי שם טוב גפן – פרקי חיים, איגרות ומאמרים", הכולל את תולדות חייו, מאמרים על דמותו ומשנתו, מאמרים פרי עטו במגוון נושאים, וכן התכתבות ענפה בינו לבין הרב אברהם יצחק הכהן קוק, גרשם שלום, ואישים נוספים. מהדורה זו של הספר לא הגיעה מעולם לחנויות, ועל פי פרסומים שונים, הסיבה לכך היא טענתו של הרב צבי ישראל טאו, שאחד המאמרים בספר ששמו "ספרי התורה סדרם ושמותיהם", ובו נטען שהפרק הראשון של ספר בראשית נכתב בידי אדם, כולל דברי כפירה, ולא ייתכן שנכתב על ידי רבי שם טוב גפן. לעומת זאת, הרב אורי שרקי חלק על דברים אלו, ואמר שהדעה המוצגת במאמר היא דעה אפשרית ואינה נחשבת לכפירה בעיקרי היהדות באדר ה'תשע"ח יצאה מהדורה מתוקנת של הספר, בה הושמט המאמר השנוי במחלוקת. העורך, ידידיה ונגרובר, הסביר שהמאמר הושמט מהספר "כדי למנוע חילול השם".
משפחתו

היה נשוי ליוכבד קרסונסקי, ביתו של הרב ישראל קרסונסקי, ונולדו להם מספר ילדים. אחד מנכדיו היה ישראל גפן, גיסו של משה דיין ואביהם של יהונתן גפן ונורית גפן בצר.
כתביו > ספרים ומאמרים שיצאו לאור בחייו

תורת הממדים לאין ספורות, בתוך "הכרם", ברדיטשוב ה'תרנ"ז
מעשה בראשית והאדמתנות, בתוך "הניר", ירושלים ה'תרס"ט
תורת יסודות המדידה: על פי ספר המדידה לממדי אין ספרות, ניסיון של הנדסה נקיה, יפו ה'תרע"ב
הגבול הצפוני של ארץ ישראל, בתוך "הדביר" טבת–אדר ה'תר"פ
מקום מקדשנו, בתוך "הדביר" ה'תרפ"א
תורת הנבואה הטהורה, או הפילוסופיה מתמטית של האין סוף – מסה מתמטית המבססת את חזיונות המכלל על סגולות המתמטיות של האין סוף, קהיר ה'תרפ"ג.
על הדקדוק העברי, בתוך מאסף "הגן"
כתביו > מאמרים שיצאו לאור לאחר מותו

בקובץ "מבחר כתבי ר' שם טוב גפן" שיצא לאור בתל אביב ה'תשכ"ה, התפרסמו המאמרים הבאים, שחלקם התפרסמו בקבצים נוספים שיצאו לאור לאחר מותו:
לשאלת קדמותו של ספר יצירה
העולמות
תולעת תכלת
אחדות הנביא ישעיהו וחזונותיו
שם המיוחד וקדמותו
ספרי התורה סדרם ושמותיהם
עיון בהלכות החום שבתלמוד
יסודות הטבע הראשונים
גבול עולם לפי המדידה והנפשנות
בנוסף לספרים והמאמרים שיצאו לאור, קיימים עוד ספרים ומאמרים רבים שנשארו בכתב יד, ומקומם אינו ידוע.
לקריאה נוספת

זאב גפן (עורך), קבץ: אבטוביוגרפיה וזכרונות, דברי הערכה, מאמרי בקרת ושני ספריו של רבי שם טוב גפן, תל אביב: ה'תש"ד
לוי גפן (עורך), מבחר כתבי ר' שם טוב גפן, תל אביב: ה'תשכ"ה
רבי שם טוב גפן, הממדים. הנבואה. האדמתנות, ירושלים: מוסד הרב קוק, ה'תשל"ה, באתר אוצר החכמה
ידידיה ונגרובר (עורך), ר' שם טוב גפן: פרקי חיים איגרות ומאמרים, מטולה: נזר דוד, מהדורה שנייה, ה'תשע"ח, באתר אוצר החכמה
ביאורים

1 2  כך איית את שמו באיגרת משנת ה'תרע"א. נכון לשנת ה'תשע"ח, בכללי הדקדוק הנהוגים ברוסית, יש לאיית את שמו כך: Кельман Гофан
אלברט אברהם מייקלסון

| --- | --- |

 לידה:  19 בדצמבר 1852 Strzelno, פרובינציית פוזן, רפובליקת פולין 
 פטירה:  9 במאי 1931 (בגיל 78) פסדינה, קליפורניה, ארצות הברית 
 ענף מדעי:  פיזיקה
 מקום מגורים:  ארצות הברית
 מקום לימודים:  האקדמיה הימית של ארצות הברית (31 במאי 1873)  אוניברסיטת הומבולדט של ברלין 
 מנחה לדוקטורט:  הרמן פון הלמהולץ 
 מוסדות:  אוניברסיטת קייס וסטרן ריזרב  אוניברסיטת שיקגו  אוניברסיטת קלארק 
 תלמידי דוקטורט:  רוברט מיליקן, הנרי גייל, איזבל סטון 
 פרסים והוקרה:  Distinguished Nevadan (2003)  פרס ומדליית גאבור (1929)  מדליית פרנקלין (1923)  מדליית זהב של החברה המלכותית לאסטרונומיה (1923)  פרס פייר ז'נסן (1922)  הרצאת גאטרי (1921)  מדליית אלברט (1920)  מדליית הנרי דרייפר (1916)  מדליית אליוט קרסון (1912)  מדליית קופלי (1907)  פרס נובל לפיזיקה (1907)  מדליית מאטאוצ'י (1903)  חבר זר של החברה המלכותית (27 בנובמבר 1902)  פרס רומפורד (1888) 
 בן או בת זוג:  Margaret Hemingway  Edna Stanton 
 תרומות עיקריות
 ממציא האינטרפרומטר שנקרא על שמו "אינטרפרומטר מייקלסון", מדידת מהירות האור.
 חתימה:   
 
אלברט אברהם מייקלסון (באנגלית: Albert Abraham Michelson‏; 19 בדצמבר 1852 – 9 במאי 1931) היה פיזיקאי יהודי אמריקני יליד פולין, אשר יחד עם אדוארד מורלי הוכיח שגלים אלקטרומגנטיים (ובהם אור) נעים בריק, מדד את מהירות האור בדיוק חסר תקדים בעזרת האינטרפרומטר שהמציא ונקרא על שמו "אינטרפרומטר מייקלסון-מורלי", והוכיח שמהירות האור אינה תלויה במערכת הייחוס שבה היא נמדדת - תגלית שהובילה לפיתוח תורת היחסות הפרטית. האמריקני הראשון שזכה בפרס נובל והיהודי הראשון שזכה בפרס נובל לפיזיקה.